**INFORMATĪVAIS ZIŅOJUMS**

**Par Latvijas nostāju Eiropas Savienības darba, nodarbinātības un sociālo lietu ministru 2022.gada 15.februāra neformālajā sanāksmē izskatāmajos jautājumos**

2022.gada 15.februārī Bordo (Francijā) notiks Eiropas Savienības *(turpmāk – ES)* darba, nodarbinātības un sociālo lietu ministru neformālā sanāksme *(turpmāk – neformālā sanāksme)*.

**Neformālās sanāksmes darba kārtība**

Neformālās sanāksmes laikā uzmanība tiks pievērsta digitālo un klimata pārmaiņu ietekmei uz darba tirgu, kā arī šīs izmaiņas atbalstošām politikām gan nacionālajā, gan ES līmenī.

Neformālās sanāksmes laikā Francijas prezidentūra ir ieplānojusi trīs darba sesijas par prasmēm, profesionālajām pārejām un sociālo dialogu. Latvija plāno piedalīties darba sesijā par atbalstu profesionālajai pārejai. Francijas prezidentūra aicina ministrus diskutēt par iespējām darbiniekiem attīstīties vai pārkvalificēties, ņemot vērā pārmaiņas, bet vienlaikus nodrošinot viņu karjeru drošību. Plānots arī apmainīties ar viedokļiem par iespējām šajā kontekstā izmantot ES līmeņa instrumentus.

**Latvijas nostāja**

Latvija atbalsta pasākumus, kas vērsti uz sociāli taisnīgāku pāreju uz klimatneitralitāti un vides ziņā ilgtspējīgu ekonomiku, ņemot vērā Eiropas Sociālo tiesību pīlāra principus un Eiropas Zaļo kursu. Lai īstenotu taisnīgāku pāreju uz klimatneitralitāti un vides ziņā ilgtspējīgu ekonomiku, ir svarīgi visaptveroši politikas risinājumi, savlaicīgi un adekvāti atbildot uz iespējamām nodarbinātības un sociālajām sekām, ko var radīt klimata, enerģētikas, vides politikas.

Digitālās un klimata pārmaiņas rada ekonomiskās aktivitātes iespējas, taču vienlaikus tās rada restrukturizācijas procesus, kuru rezultātā var tikt zaudētas darba vietas kādā nozarē vai apakšnozarē. Līdz ar to ir svarīgi nodrošināt pietiekamu atbalstu efektīvām darba tirgus pārejām uz kvalitatīvākām un labāk apmaksātām darba vietām.

Saistībā ar darba tirgū nepieciešamām prasmēm īpaši svarīgi ir izcelt divus aspektus – pieaugušo iesaisti izglītībā un pieaugušo izglītības piedāvājuma atbilstību mainīgajām darba tirgus prasībām. Lai arī pastāv uzskats, ka mūsdienu tehnoloģijas ļauj sasniegt ikvienu, tomēr jāņem vērā atsevišķu sabiedrības grupu nepietiekamās digitālās prasmes. Vienlaikus digitalizācija, jaunas tehnoloģijas un darba metodes kļūst par darba ikdienu arvien vairāk profesijās. Digitālajām prasmēm ir arvien lielāka nozīme.

Latvija atbalsta pasākumus, kas ir vērsti uz lielāku pieaugušo iesaisti izglītībā un mācībās. Šādiem pasākumiem ir būtiska loma gan attiecībā uz ekonomikas konkurētspēju, gan ilgtspējīgu sociālekonomisko attīstību, tādējādi arī sekmējot augšupvērstu sociālekonomisko konverģenci ES ietvaros.

Pieaugušo izglītībā būtisks aspekts ir tieši paša indivīda motivācija iesaistīties, kā arī atbildība par savu turpmāko karjeras ceļu. Vienlaikus būtiska un līdzvērtīga nozīme ir gan valsts resursu, gan darba devēju, gan pašu pieaugušo ieguldījumam izglītībā. Latvija uzskata, ka īpašs atbalsts nepieciešams tieši zemāk kvalificētajiem pieaugušajiem. Tas var sniegt vislielāko produktivitātes pieaugumu darba tirgū.

Arī publisko nodarbinātības dienestu aktīvās darba tirgus politikas ietvaros īstenotie mācību pasākumi ir nozīmīga daļa no pieaugušo izglītības piedāvājuma. Šie pasākumi tiek īstenoti secīgi un kompleksi individualizētu darba meklēšanas plānu ietvaros atbilstoši profilēšanas rezultātam un ar daudzveidīgu konsultatīvu atbalstu un piemērotības noteikšanu, tādējādi bezdarbniekus pēc iespējas ātrāk atgriežot darba tirgū. Savukārt nodarbinātajiem ar zemiem ienākumiem tas uzlabo arī karjeras izaugsmes iespējas, tādējādi paaugstinot viņu ienākumus.

Šajā kontekstā saredzam arī 2021.gada 10.decembrī Eiropas Komisijas publicēto priekšlikumu par Padomes ieteikumu par individuālajiem mācību kontiem un Padomes ieteikumu par Eiropas pieeju mikroapliecinājumiem mūžizglītībā un nodarbināmībā pienesumu. Mūsuprāt, individuālie mācību konti ir daudzsološa pieeja pieaugušo iesaistei prasmju pilnveidē un pārkvalifikācijā, ja tam ir pieejams pietiekams finanšu apmērs un kvalitatīvs, tai skaitā darba devēju atzīts, mācību piedāvājums.

Vienlaikus Latvija uzskata, ka būtiska loma minēto ieteikumu un mūžizglītības pieejas īstenošanai ir Eiropas Sociālā fonda plus, Eiropas Reģionālās attīstības fonda, Taisnīgas pārkārtošanās fonda, Atveseļošanas un noturības mehānisma un tehniskā atbalsta instrumenta sniegtajam atbalstam.